
Gombakörök non-invazív vizsgálatának lehetőségei drónfelvétel alapú MI alkalmazásával

Kulcsszavak: gombakörök
A gombakörök különleges, természetes képződmények, amelyek gyakran előfordulnak réteken és legelőkön. Ezen körök kialakulása a talajban élő gombafonalak és a felszíni növényzet kölcsönhatásának eredményeként figyelhető meg, amely különösen látványos formákat alkot, különösen légifelvételeken.
A témaválasztás személyes élményekből fakad, 2010 óta NÉBIH regisztrált gombaszakellenőr vagyok, ami 14 év szakmai tapasztalatot jelent.
2024 során egy rendszeresen karbantartott rét éves, időszakos monitorozását végeztem el, amely során dokumentáltam a növényzet változásait a különböző évszakokban. A téli időszak ritkás növényzete, a tavaszi és nyári időszak dús vegetációja, az aszály hatásai, valamint az őszi regeneráció egyaránt különféle aspektusokat mutattak be a vizsgált terület gombaköreinek fejlődése szempontjából.
Az elemzés során többféle repülési magasságot és különböző repülési körülményeket is kipróbáltam annak érdekében, hogy meghatározzam a leghatékonyabb módszert a gombakörök feltérképezésére. Az adatgyűjtést különböző helyszíneken és időpontokban végeztem, így már rendelkezésemre áll egy tanulószett, amelyet a YOLO (You Only Look Once) keretrendszer segítségével a gombakörök felismerésére és automatikus azonosítására tréningeztem.
A gombakörök felvételezésére egy módszertant dolgoztam ki, különös tekintettel az optimális felvételezési magasság meghatározására. A mesterséges intelligenciát betanítottam gombakörök felismerésére, meg tudtam vizsgálni, hogy létre tudok-e hozni olyam modellt, ami jól felismeri a köröket és a későbbiekben drónos keresésre használható.
A vizsgált területről ortofotót készítettem különböző időpontokban. Az ezeken látható gombaköröket azonosítani lehet és termőtestképzés idején meg lehet mondani milyen fajhoz tartozik. Ez időben lassan változik, a termőtestképzés a körökön történik, ezen kívül elvétve találtunk termőtestet. Az ortofotók elkészítése és fajmeghatározás után hosszú ideig segítséget nyújtanak abban, hogy gombaszedésnél célirányosan keressük a nagy termőképességű területeket.



